3. การประกอบธุรกิจของแต่ละสายผลิตภัณฑ์

3.1 ธุรกิจเงินทุน

  (1) ลักษณะบริการ

บมจ.เงินทุนเกียรตินาคิน
เป็นสถาบันการเงินที่ได้รับอนุญาตจากกระทรวงการคลังให้ประกอบธุรกิจเงินทุนครบทุกประเภทนอกจากนั้นบริษัทฯยังได้รับใบอนุญาตประกอบธุรกิจ
กิจการให้เช่าทรัพย์สินแบบลีสซิ่งด้วย ลักษณะการบริการของ บริษัท แบ่งออกเป็นประเภท ดังต่อไปนี้

-   บริการด้านเงินฝาก

  บริการด้านรับฝากเงินในรูปของตั๋วสัญญาใช้เงิน (PN) แก่บุคคลธรรมดา นิติบุคคล

มูลนิธิ และสมาคมทั่วไป โดยตั๋วสัญญาใช้เงินมีมูลค่าฉบับละ 10,000 บาทขึ้นไป
แบ่งเป็นประเภทจ่ายคืนเมื่อทวงถามและประเภทจ่ายคืนตามกำหนดเวลา
ด้วยอัตราดอกเบี้ยที่เหมาะสมและสอดคล้องกับภาวะตลาด และมีบริการในรูปบัตรเงินฝาก (NCDs)
ซึ่งสามารถเปลี่ยนมือได้ นอกจากนี้
ผู้ฝากเงินยังสามารถนำตั๋วสัญญาใช้เงินมาค้ำประกันการกู้ยืมกับริษัท หรือสถาบันการเงินอื่นๆได้

-   บริการด้านตราสารทางการเงิน

รับซื้อ-ขายตราสารทางการเงิน เช่น พันธบัตรรัฐบาล / พันธบัตรรัฐวิสาหกิจ หุ้นกู้ 

(Debenture) ตั๋วแลกเงิน (BE) ฯลฯ ในอัตราดอกเบี้ยที่เหมาะสม

-   บริการด้านการเป็นตัวแทนสนับสนุนการขายและรับซื้อคืนหน่วยลงทุนในกองทุน

รวม

บริษัทเล็งเห็นถึงความสำคัญของการลงทุนในกองทุนรวม
ซึ่งเป็นอีกทางเลือกสำหรับผู้ออมและผู้ลงทุนในการสร้างผลตอบแทนอื่นนอกเหนือจากดอกเบี้ยเงินฝาก
นอกจากนั้น
การลงทุนในกองทุนรวมยังเป็นการสนับสนุนให้เกิดประสิทธิภาพการระดมเงินในระบบเศรษฐกิจของประเทศด้วย
บริษัทจึงได้เข้าเป็นตัวแทนสนับสนุนการขายและรับซื้อคืนหน่วยลงทุนกองทุนรวมต่างๆ
ซึ่งบริหารโดยบริษัทหลักทรัพย์จัดการกองทุนรวมที่มีชื่อเสียงหลายแห่ง

-   บริการสินเชื่อเช่าซื้อ

  บริษัทให้บริการเช่าซื้อรถยนต์ทุกประเภททั้งรถยนต์ใหม่ และเก่า ทั้งในส่วนของ

บุคคลทั่วไปและนิติบุคคล โดยลูกค้าชำระเงินดาวน์ส่วนหนึ่ง
และทำสัญญาเช่าซื้อกับบริษัทภายใต้การคิดอัตราดอกเบี้ย และระยะเวลาการผ่อนชำระเหมาะสม
ปัจจุบันมีสำนักงานอำนวยสินเชื่อจำนวน 10 แห่งทั่วประเทศ (จะเปิดดำเนินการในปี 2547 อีก 5
แห่ง)

-   บริการสินเชื่อธุรกิจ

ให้คำปรึกษาและปรับโครงสร้างหนี้ให้กับโครงการที่มีศักยภาพและพร้อมให้การ สนับสนุนทางการเงิน
ในรูปของสินเชื่อแก่ธุรกิจต่างๆ คือ สินเชื่อเพื่อธุรกิจด้านรถยนต์ เป็นตัวแทนจำหน่ายรถยนต์
อู่ซ่อมรถยนต์ อะไหล่รถยนต์ เป็นต้น สินเชื่อเพื่อธุรกิจเกี่ยวเนื่องอสังหาริมทรัพย์ เช่น
ผู้รับเหมาก่อสร้าง ผู้จำหน่ายวัสดุก่อสร้าง สินเชื่อธุรกิจด้านบริการ เช่น ผู้ประกอบการขนส่ง
โรงแรม อพาร์ทเมนต์ขนาดกลางและเล็ก

-   บริการสินเชื่อเพื่อโครงการพัฒนาที่อยู่อาศัย

  ให้คำปรึกษาที่มีคุณภาพสำหรับโครงการอสังหาริมทรัพย์ขนาดกลางและเล็ก มีเป้า

หมายเพื่อแก้ปัญหาทางการเงินอย่างเบ็ดเสร็จ
ตลอดจนสนับสนุนด้านการตลาดอย่างต่อเนื่องจนจบโครงการ

  (2) ตลาดและภาวะการแข่งขัน

นโยบายและลักษณะการตลาดของผลิตภัณฑ์และบริการที่สำคัญ

ผู้ประกอบการบริษัทเงินทุน มีอยู่ทั้งสิ้น 18 แห่ง สิ้นปี 2546 มีสินทรัพย์รวมกันมากกว่า 309,586
ล้านบาท มีเงินฝาก และสินเชื่อเท่ากับ 217,451 ล้านบาท และ 236,657 ล้านบาท
ตามลำดับสินทรัพย์รวมของบริษัทเงินทุน คิดเป็นสัดส่วนร้อยละ 4 เมื่อเทียบกับระบบธนาคารพาณิชย์
เทียบกับในปี 2539 ที่เคยมีบริษัทเงินทุนอยู่ถึง 91 แห่ง มีสินทรัพย์รวมกันถึง 1,768 พันล้านบาท
มีเงินฝาก และสินเชื่อ เท่ากับ 1,440 และ 1,368 พันล้านบาทตามลำดับ คิดเป็นสัดส่วนร้อยละ
32 เมื่อเทียบกับระบบธนาคารพาณิชย์ ผู้ประกอบการธุรกิจเงินทุนที่เหลือในปัจจุบันจำนวน 8
แห่งนั้นที่เป็นบริษัทจดทะเบียนในตลาดหลักทรัพย์ฯ ซึ่งมีสินทรัพย์คงค้าง มากกว่าร้อยละ 80
ของบริษัทเงินทุนทั้งหมด โดยบริษัทเงินทุนที่เหลือเป็นบริษัทขนาดเล็ก

สภาพการแข่งขัน / กลยุทธ์การแข่งขัน
แม้ว่าจำนวนผู้ประกอบการจะลดลงจากช่วงก่อนวิกฤติทางการเงิน ในปี 2539 อย่างมาก
การแข่งขันในการประกอบธุรกิจเงินทุนกลับรุนแรงขึ้น
จากผู้ประกอบการรายใหม่ขนาดใหญ่จากต่างประเทศ ประเภท Non-Bank
ซึ่งมีข้อได้เปรียบด้านเทคโนโลยี และเงินทุนที่แข็งแกร่งกว่า

กลยุทธ์การดำเนินธุรกิจของบริษัทเงินทุน ขณะที่เน้นการดำเนินธุรกิจที่ตนเองมีความเชี่ยวชาญ
ให้ผลตอบแทนที่สูงสอดคล้องกับความเสี่ยง นำเทคโนโลยีทันสมัยมาใช้ เพื่อเป็นการลดต้นทุน
และเพิ่มประสิทธิภาพการทำงาน การให้สินเชื่อส่วนใหญ่ยังคงเป็นการให้สินเชื่อที่เน้นการบริโภค
หากพิจารณาจากโครงสร้างการให้สินเชื่อของระบบบริษัทเงินทุน จะพบว่า
สัดส่วนสินเชื่อคงค้างประเภทการบริโภคส่วนบุคคลนั้นมีสัดส่วนสูงขึ้นจากร้อยละ 26 ในช่วงก่อนวิกฤติ
เพิ่มขึ้นเป็นร้อยละ 63 ในปี 2546
ซึ่งสินเชื่อในประเภทนี้ส่วนใหญ่เป็นการมุ่งเน้นขยายสินเชื่อเช่าซื้อที่ได้รับผลกระทบเล็กน้อยจากภาวะเศรษฐกิจ
และมีภาวะที่ดีขึ้นตามยอดการจำหน่ายรถยนต์ ที่ยังเป็นสิ่งจำเป็นในการเดินทางของประชาชน
โดยสินเชื่อเช่าซื้อของระบบเงินทุนขยายตัวอย่างต่อเนื่องจาก 45,922 ล้านบาท ในปี 2544
เพิ่มขึ้นเป็น 79,328 ล้านบาท ในปี 2545 และเพิ่มขึ้นเป็น 137,203 ล้านบาท ในปี 2546
ตามลำดับ

แนวโน้มอนาคตอันใกล้ สถาบันการเงินทั้งหมดจะต้องมีการปรับตัวอย่างมาก
จากแผนแม่บทการพัฒนาระบบสถาบันการเงินที่ธนาคารแห่งประเทศไทยจะนำมาใช้ในปี 2547 นี้
โดยสาระสำคัญของแผนแม่บทมี 2 ประเด็นหลัก คือ

  - การพัฒนาการทำธุรกิจของสถาบันการเงิน โดยสถาบันการเงินจะสามารถดำเนิน

  ธุรกิจใดได้นั้นจะขึ้นอยู่กับความพร้อมของตัวสถาบันการเงินนั้น
  และจะมีการลดความหลากหลายของประเภทสถาบันการเงินลงให้เหลือเพียงธนาคารพาณิชย์อย่างเดียว
  ที่จะแบ่งตามขนาดหรือขอบเขตการทำธุรกิจ

  - การพัฒนาการให้บริการในภาคที่ยังไม่ได้รับบริการ หรือได้รับบริการไม่ดีพอ โดย

  เฉพาะภาคประชาชนที่อยู่ห่างไกลในชนบท
  และผู้มีรายได้ต่ำให้มีโอกาสเข้าถึงบริการทางการเงินมากขึ้น
  รวมถึงธุรกิจขนาดกลางและขนาดย่อม

ภาวะการแข่งขัน

  สิ้นปี 2546 บริษัทฯ มีสินทรัพย์รวมเท่ากับ 42,671 ล้านบาท เป็นบริษัทเงินทุนที่มี

สินทรัพย์รวมสูงสุดเป็นอันดับที่ 3 ในระบบ (18 บริษัท) เมื่อพิจารณาเงินกองทุนของบริษัทฯ
จะพบว่า บริษัทฯ มีอัตราเงินกองทุนต่อสินทรัพย์เสี่ยง เท่ากับ 32.10 %
ซึ่งเป็นสัดส่วนที่สูงกว่าเกณฑ์ที่ธนาคารแห่งประเทศไทยกำหนด
ดังนั้นด้วยฐานะเงินกองทุนที่แข็งแกร่งจะเป็นฐานให้บริษัทฯ
สามารถขยายธุรกิจได้อย่างมั่นคงและสามารถแข่งขันได้ในอนาคต

แนวโน้มในปี 2547 เป็นที่คาดว่าเศรษฐกิจจะปรับตัวดีขึ้นอย่างมาก ต่อเนื่องจากปีที่ผ่านมา โดยมีปัจจัยที่สำคัญ ได้แก่ มาตรการการกระตุ้นการส่งออก รายได้จากนักท่องเที่ยว ภาวะการลงทุนและการบริโภคภายในประเทศ ปัญหาลูกหนี้งดรับรู้รายได้ของระบบ คาดว่าจะลดลงได้มากและกำลังการผลิตส่วนเกินของภาคอุตสาหกรรมมีแนวโน้มลดลง ทำให้การลงทุนและความต้องการสินเชื่อของภาคเอกชนสูงขึ้น ดังนั้น ในปี 2547 นี้ บริษัทฯ จะยังเน้นการขยายสินเชื่อในทุกด้าน ได้แก่ สินเชื่อเพื่อการพัฒนาอสังหาริมทรัพย์ด้านที่อยู่อาศัย สินเชื่อเช่าซื้อรถยนต์ และสินเชื่อธุรกิจในภาคพาณิชยกรรม ภาคอุตสาหกรรม ภาคการขนส่ง และภาคบริการ/ท่องเที่ยว ที่คาดว่าจะเติบโตมากในปีนี้

  (3) การจัดหาผลิตภัณฑ์และบริการ

  (ก) แหล่งที่มาของเงินทุน :

ณ สิ้นปี 2546 บริษัทมีเงินกู้ยืมและเงินฝากรวม 19,748 ล้านบาท ในจำนวนนั้น 

ส่วนใหญ่เป็นเงินกู้ยืมจากประชาชนมูลค่าทั้งสิ้น 18,553 ล้านบาท นอกจากนั้นบริษัทยังมีเงินกู้ยืมระยะยาวในรูปหุ้นกู้ รวมเป็นยอดคงค้างเท่ากับ 6,435 ล้านบาท และหากแบ่งแยกตามระยะเวลาของสัญญา พบว่า เงินกู้ยืมและรับฝากส่วนใหญ่ร้อยละ 86 มีอายุมากกว่า 1 ปีขึ้นไป 

(ข) การให้กู้ยืม

  • นโยบายการให้กู้ยืมและการบริหารความเสี่ยง

  บริษัทให้ความระมัดระวังกับการปล่อยสินเชื่อ โดยเฉพาะอย่างยิ่งในช่วง

วิกฤต ฉะนั้นการขยายสินเชื่อของบริษัทขึ้นอยู่กับสภาพธุรกิจ ความเหมาะสม
และความเสี่ยงของลูกค้าแต่ละราย และบริษัทจะไม่ให้สินเชื่อแก่ลูกหนี้กลุ่มใดกลุ่มหนึ่ง
หรือรายใดรายหนึ่ง และธุรกิจประเภทใดประเภทหนึ่ง ในสัดส่วนที่สูงเกินกว่ากำหนด (Single
Lending Limit)
โดยพิจารณาเทียบกับสัดส่วนเงินให้กู้ยืมรวมต่อกลุ่มลูกค้ารายใดรายหนึ่งต่อเงินกองทุนของบริษัทไม่ให้เกินสัดส่วนที่
ธนาคารแห่งประเทศไทย กำหนด ปัจจุบันบริษัทฯ
ใช้ระบบบริหารความเสี่ยงด้วยการระบุความเสี่ยงที่จะเกิดขึ้น มีการวัดผล มีการจัดการ
ติดตามและรายงานความเห็นให้ผู้เกี่ยวข้องรับทราบอย่างทั่วถึง
และมีการควบคุมความเสี่ยงไม่ให้เกิดขึ้น

• นโยบายการปรับโครงสร้างหนี้และการกำหนดมูลค่ายุติธรรม (Fair Value)
ของสิทธิเรียกร้องในลูกหนี้ของบริษัทและกองทุนที่จัดตั้งขึ้น

เงินลงทุนในสิทธิเรียกร้อง
เป็นเงินลงทุนในสิทธิเรียกร้องประเภทสินเชื่อธุรกิจและสินเชื่อเช่าซื้อทั้งที่มีหลักประกันและไม่มีหลักประกัน
ซึ่งสิทธิเรียกร้องเหล่านี้ไม่มีข้อมูลราคาตลาดซื้อขายคล่อง
ดังนั้นเงินลงทุนดังกล่าวจึงแสดงในงบการเงินด้วยมูลค่ายุติธรรมซึ่งประมาณขึ้นจากสมมติฐานและข้อกำหนดของคณะกรรมการบริหารของบริษัท
มูลค่ายุติธรรมดังกล่าวประมาณการขึ้นจากข้อมูลที่มีอยู่ในปัจจุบัน การประมาณและ
การตั้งข้อสมมติฐานหลายประการซึ่งอาจได้รับผลกระทบจากความไม่แน่นอนทางเศรษฐกิจ
ทำให้จำนวนที่เรียกเก็บได้เปลี่ยนไป ดังนั้น มูลค่ายุติธรรม ที่แสดงนั้น จึงถือได้ว่า
สมเหตุสมผลและเป็นตัวแทนที่ดีที่สุด ณ วันที่ในงบการเงิน
มูลค่ายุติธรรมที่ประมาณการขึ้นมานี้อาจจะแตกต่างจากมูลค่าของเงินลงทุนที่มีตลาดซื้อขายคล่องรองรับที่ใกล้เคียงกัน
การเปลี่ยนแปลงมูลค่าของเงินลงทุนในสิทธิเรียกร้องในส่วนของบริษัทแสดงเป็นรายการแยกต่างหากในส่วนของผู้ถือหุ้นและจะบันทึกในงบกำไรขาดทุน
เมื่อบริษัทได้จำหน่ายเงินลงทุนนั้น
สำหรับงบการเงินเฉพาะบริษัทย่อยซึ่งเป็นกองทุนรวมที่ลงทุนในสิทธิเรียกร้อง
จะรับรู้การเปลี่ยนแปลงมูลค่ายุติธรรมของเงินลงทุนในสิทธิเรียกร้องในงบกำไรขาดทุนเฉพาะบริษัทย่อย

  วิธีการตีมูลค่าราคายุติธรรมของสิทธิเรียกร้อง

+--------------------------------+-----------+-----------+------------+
|                                | มูลค่า      | ระยะเวลา  | อัตราส่วนลด  |
+--------------------------------+-----------+-----------+------------+
| ปรับโครงสร้างแล้ว                 |           |           |            |
+--------------------------------+-----------+-----------+------------+
| จากกระแสเงินสด                  | ตามจริง    | ตามจริง    | 12.50 %    |
+--------------------------------+-----------+-----------+------------+
| ยังไม่ได้ปรับโครงสร้าง              |           |           |            |
+--------------------------------+-----------+-----------+------------+
| จากหลักทรัพย์ค้ำประกัน              | 90 %      | 36 เดือน   | 15 %       |
+--------------------------------+-----------+-----------+------------+
| เปรียบเทียบกับสิทธิเรียกร้องที่คาดหวัง   | 75 – 85 % |           |            |
+--------------------------------+-----------+-----------+------------+
| ทรัพย์สินรอการขาย (กองทุน)         |           |           |            |
+--------------------------------+-----------+-----------+------------+
| จากมูลค่าทรัพย์สิน                  | 90 %      | 12 เดือน   | 15 %       |
+--------------------------------+-----------+-----------+------------+
| ทรัพย์สินรอการขาย (บริษัท)          |           |           |            |
+--------------------------------+-----------+-----------+------------+
| จากมูลค่าทรัพย์สิน                  | 90 %      | 12 เดือน   | 15%        |
|                                |           |           |            |
| เปรียบเทียบกับ ต้นทุนทางบัญชี         |           |           |            |
+--------------------------------+-----------+-----------+------------+

หมายเหตุ: แนวปฏิบัติสำหรับการหยุดคิดรายได้ของ หนี้ที่ยังไม่ปรับโครงสร้าง เริ่มใช้ มิ.ย. 2543

ขั้นที่ 1: ยังไม่มีการดำเนินการทางกฎหมาย หลังจาก 12 เดือน

ขั้นที่ 2: ยังไม่มีคำพิพากษาถึงที่สุด หลังจากที่มีการดำเนินการทางกฎหมายแล้ว 3 เดือน

ขั้นที่ 3: ไม่มีการบังคับคดี หลังจากคำพิพากษาถึงที่สุดแล้ว 3 เดือน

-   นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อและประเภทของหลักทรัพย์ที่ลูกค้านำมาใช้เป็นหลักประกันในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

บริษัทฯ มีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการ

ออกเยี่ยมลูกค้าเป้าหมาย ที่ต้องติดตาม การทบทวนผลการดำเนินงานและสภาวะธุรกิจที่มีผลกระทบต่อลูกค้า รวมถึงการติดตามการใช้วงเงินให้เป็นไปตามเงื่อนไข เช่น การเบิกค่างวดการใช้เงินให้เป็นไปตามวัตถุประสงค์อย่างใกล้ชิด 

  สำหรับลูกหนี้ที่มีปัญหา บริษัทฯ จะควบคุมดูแลและติดตามลูกหนี้เป็นพิเศษ

และใกล้ชิด ทั้งนี้ บริษัทฯ มีหน่วยงานที่รับผิดชอบติดตามลูกหนี้ที่มีปัญหาการค้างชำระ
โดยดำเนินการร่วมประสานงานกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  บริษัทฯ ไม่มีการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

คงมีแต่การฝากเงินของบุคคลและกิจการที่เกี่ยวข้องกัน (รายละเอียดอยู่ในหัวข้อ
“รายการระหว่างกัน”)

(ง) ความสามารถในการดำรงเงินกองทุน

  ด้านความสามารถในการดำรงเงินกองทุน บริษัทฯ มีนโยบายที่เน้นความมั่นคง

และมีเสถียรภาพทางการเงิน ความแข็งแกร่งของฐานะการเงินเป็นสิ่งที่สำคัญ บริษัทฯ
มีการดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ
เพื่อเป็นหลักประกันแก่ทุกฝ่ายว่า บริษัทฯ จะมีความมั่นคงเพียงพอ
แม้ว่าภาวะวิกฤตทางเศรษฐกิจที่อาจเกิดขึ้นในภายหน้า ณ สิ้นปี 2546 บริษัท
มีสัดส่วนเงินกองทุนต่อสินทรัพย์เสี่ยง ร้อยละ 32.10 เทียบกับสัดส่วนร้อยละ 8.5
ที่ต้องดำรงตามกฎหมาย

(จ) สภาพคล่อง

  บริษัทฯ ตระหนักถึง ความมีเสถียรภาพในการบริหารสภาพคล่องทางการเงิน ด้วย

การไม่พึ่งพิงผู้ฝากเงินรายใดรายหนึ่งมากเกินไป
โดยการดูแลไม่ให้เงินกู้ยืมจากผู้ฝากเงินกลุ่มใดกลุ่มหนึ่งมากเกินไป
บริษัทเน้นการระดมเงินทุนระยะยาว เพื่อให้สอดคล้องกับอายุการครบกำหนดของการให้สินเชื่อ

3.2 ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บจ. หลักทรัพย์ เกียรตินาคิน”)
ได้รับใบอนุญาตเลขที่ 005/2542 จากกระทรวงการคลังให้ประกอบธุรกิจหลักทรัพย์ 4 ประเภท
ได้แก่ การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บจ. หลักทรัพย์ เกียรตินาคิน ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

  (1) ลักษณะบริการ ของ บจ. หลักทรัพย์ เกียรตินาคิน แบ่งออกเป็น 4 ประเภท ดังนี้

-   นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

-   ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้า

นอกตลาดหลักทรัพย์ หรือศูนย์ซื้อขายหลักทรัพย์

-   ที่ปรึกษาการลงทุน

ให้บริการให้คำแนะนำไม่ว่าทางตรงและทางอ้อม แก่ประชาชนเเกี่ยวกับคุณค่าของ
หลักทรัพย์หรือความเหมาะสมในการลงทุนในหลักทรัพย์ หรือการซื้อขายหลักทรัพย์ใดๆ
โดยได้รับค่าธรรมเนียม หรือผลตอบแทนอื่น

-   การจัดจำหน่ายหลักทรัพย์

ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไป

เสนอขายต่อประชาชน โดยได้รับค่าธรรมเนียม หรือผลตอบแทนอื่น

  (2) ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการที่สำคัญ

  ในปี 2546 บริษัทหลักทรัพย์ที่เป็นสมาชิกของตลาดหลักทรัพย์มีจำนวนทั้งสิ้น 37

บริษัท โดยมูลค่าการซื้อขายหลักทรัพย์มีการเติบโตจาก 2,047 พันล้านบาท ในปี 2545 ขึ้นมาเป็น
4,670 พันล้านบาท ในปี 2546 นับเป็นอัตราการขยายตัวถึง 128 %

ในรอบปีที่ผ่านมา ธุรกิจหลักทรัพย์มีการแข่งขันกันสูงมาก จากปัจจัยที่สนับสนุน

ดังนี้

-   การสนับสนุนจากตลาดหลักทรัพย์ที่มีต่อนักลงทุนเดิมและนักลงทุนใหม่ๆ
    เพื่อที่จะให้มีความรู้ความเข้าใจในการลงทุนในหลักทรัพย์ผ่านสื่อต่าง ๆ

-   การที่ตลาดหลักทรัพย์มีหลักทรัพย์เข้ามาทำการซื้อขายเพิ่มขึ้นอีกจำนวน 53 หลักทรัพย์
    ทำให้ตลาดหลักทรัพย์ มีความคึกคัก และมีสินค้าให้เลือกลงทุนได้มากขึ้น

-   การเพิ่มขึ้นของธุรกรรมการลงทุนจาก 17.594 ล้านรายการในปี 2545 ไปเป็น 31.689
    ล้านรายการในปี 2546 สะท้อนถึงความสนใจของนักลงทุนที่มีต่อตลาดการลงทุนเพิ่มขึ้นถึง
    80.11 %

-   การเติบโตของดัชนีตลาดหลักทรัพย์ในอัตราที่สูงมาก จาก 356.48 จุด ในปี 2545 ไปเป็น
    772.15 จุด ในปี 2546 เพิ่มขึ้น 116.60 %
    ซึ่งสร้างผลตอบแทนให้กับนักลงทุนอย่างมีนัยสำคัญ

-   ความเชื่อมั่นในการฟื้นตัวของเศรษฐกิจของประเทศ

  ปัจจัยต่าง ๆ เหล่านี้ได้ส่งเสริมให้การลงทุนในตลาดหลักทรัพย์ในปีที่ผ่านมามีการ

ขยายตัวเป็นอย่างมาก ซึ่งทำให้มีการแข่งขันอย่างเข้มข้นระหว่างผู้ให้บริการธุรกิจหลักทรัพย์
ทั้งในเรื่องการให้บริการหลัก การให้บริการเสริม การเพิ่มช่องทางการลงทุน
ซึ่งตลาดหลักทรัพย์แห่งประเทศไทยได้เข้ามามีบทบาทในการดูแลการดำเนินการของบริษัทหลักทรัพย์เพื่อให้การแข่งขันเป็นไปอย่างยุติธรรม
และมีประสิทธิภาพ เพื่อให้เกิดประโยชน์สูงสุดต่อนักลงทุนและตลาดโดยรวม

  (ข) ภาวะการแข่งขัน

  ปัจจุบัน บริษัทหลักทรัพย์ เกียรตินาคิน จำกัด ได้ให้บริการกับนักลงทุนทั่วไป มี

สาขาให้บริการอยู่ทั้งสิ้น 20 สาขา ในทุกภูมิภาคทั่วประเทศ โดย ณ สิ้นปี 2546 บริษัทหลักทรัพย์
เกียรตินาคิน จำกัด มีมูลค่าการซื้อขายทั้งสิ้น 106,375 ล้านบาท คิดเป็นส่วนแบ่งการตลาดเท่ากับ
2.28 % มีมูลค่าการซื้อขายอยู่ในอันดับที่ 19

  จากสภาวะการแข่งขันอย่างต่อเนื่องของผู้ประกอบการ Broker ทำให้การขยายการ

ให้บริการกับลูกค้าเป็นปัจจัยที่ผู้ประกอบการให้ความสำคัญ
และจากจำนวนสาขาที่บริษัทฯให้บริการอยู่ในปัจจุบัน และ
การเพิ่มขึ้นของบุคลากรและสาขาในอนาคต จะเป็นการเพิ่มศักยภาพในการแข่งขันในระยะยาวได้

  ลูกค้าของบริษัทฯ โดยส่วนใหญ่เป็นลูกค้าที่ยังคงเน้นการลงทุนระยะสั้น ซึ่งใน

รอบปีที่ผ่านมา การเจริญเติบโตอย่างมีนัยสำคัญของตลาดฯ
ได้ให้ผลตอบแทนการลงทุนอยู่ในระดับที่น่าพอใจเมื่อเทียบกับอัตราผลตอบแทนของอัตราดอกเบี้ยเงินฝาก
อย่างไรก็ตาม บริษัทฯ
ได้จัดเตรียมรูปแบบการลงทุนในระยะปานกลางถึงระยะยาวให้กับนักลงทุนในกลุ่มฐานลูกค้าที่มีฐานะทางการเงินที่ดี
และมีเป้าหมายในการลงทุนที่ชัดเจนเมื่อเทียบกับระดับความเสี่ยงที่ยอมรับได้ ทั้งนี้
เพื่อเป็นการขยายฐานของลูกค้าให้ใหญ่ขึ้นและมีความหลากหลาย
เพื่อสอดคล้องกับบริการการลงทุนที่จะมีในอนาคต ซึ่งบริษัทฯ
จะได้จัดเตรียมให้มีรูปแบบการให้บริการที่มากขึ้น นอกเหนือจากการให้บริการผ่านสาขาที่เพิ่มขึ้น
และ ผ่านทาง Internet Trading ซึ่งเป็นช่องทางที่ได้รับความนิยมและเชื่อถือมากขึ้นเรื่อย ๆ

  บริษัทฯ มีนโยบายที่จะให้บริการที่มีความหลากหลายเพื่อเพิ่มทางเลือกให้กับนัก

ลงทุนกลุ่มลูกค้าปัจจุบันและเข้าถึงกลุ่มลูกค้าใหม่ ในระยะยาว
โดยให้ความสำคัญกับบุคลากรที่ให้บริการที่จะได้รับการอบรม ทำความเข้าใจ ในข้อมูลอย่างทั่วถึง
และเป็นประโยชน์สูงสุดกับนักลงทุน รวมทั้งการจัดเตรียมเครื่องมือในการลงทุนใหม่ ๆ
ให้กับนักลงทุนได้เลือกใช้บริการ เพื่อเป็นการเพิ่มศักยภาพในการให้บริการที่มีคุณภาพอย่างยั่งยืน

  (3) การจัดหาผลิตภัณฑ์หรือบริการ

  (ก) แหล่งที่มาของเงินทุน

  แหล่งที่มาของเงินทุนที่ใช้ในการประกอบธุรกิจของ บจ. หลักทรัพย์ เกียรตินาคิน

มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

ปัจจุบัน บริษัทหลักทรัพย์ เกียรตินาคิน จำกัด
มีบริการให้ลูกค้ากู้ยืมเงินเพื่อซื้อหลักทรัพย์ในบัญชีมาร์จิ้นระบบ Credit Balance
ให้แก่ลูกค้าที่บริษัทพิจารณาแล้วเห็นว่ามีประสบการณ์ในการลงทุนและมีความสามารถในการชำระหนี้ได้
โดยปฏิบัติตามกฎระเบียบของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
อย่างเคร่งครัด เพื่อป้องกันและควบคุมความเสี่ยงที่จะเกิดจากการให้กู้ยืมเงินดังกล่าว

  (ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  -ไม่มี-

  (ง) ความสามารถในการดำรงเงินกองทุน

  ณ 31 ธันวาคม 2546 บจ. หลักทรัพย์ เกียรตินาคิน มีอัตราส่วนเงินกองทุนสภาพ

คล่องสุทธิต่อหนี้สินทั่วไปเท่ากับ ร้อยละ 36.51 ซึ่งเพียงพอสำหรับดำเนินธุรกิจ
และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

  (จ) สภาพคล่อง

บริษัทหลักทรัพย์ เกียรตินาคิน จำกัด ได้มีการวางแผนขยายธุรกิจในอนาคตด้วย โดยใช้
วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน